แห่ขอคืนภาษี2ล้านราย
อธิบดีกรมสรรพากร เผย มีผู้ขอคืนภาษี 2.3 ล้านราย
27 มี.ค. 2558

อธิบดีกรมสรรพากร เผย มีผู้ขอคืนภาษี 2.3 ล้านราย 
นายประสงค์ พูนธนเนศ อธิบดีกรมสรรพากร เปิดเผยว่า ถึงขณะนี้มีผู้ยื่นแบบชำระภาษีบุคคลธรรมดาของรายได้ปี 2557 มาแล้วกว่า 7 ล้านราย เป็นการยื่นแบบทางอินเตอร์เน็ต 75% จากผู้ที่ยื่นแบบดังกล่าวมีผู้ขอคืนภาษี 2.3 ล้านราย ทางกรมสรรพากรได้คืนภาษีไปแล้ว 2 ล้านราย ส่วนที่เหลืออยู่ระหว่างการตรวจสอบเพื่อจ่ายคืนต่อไป
อธิบดีกรมสรรพากร กล่าวว่า การยื่นแบบบุคคลธรรมดายื่นได้ถึง 31 มี.ค. นี้ แต่หากยื่นทางอินเตอร์เน็ตจะยื่นได้ถึงวันที่ 8 เม.ย. 2558 ซึ่งคาดว่าจะมีผู้มายื่นกว่า 10 ล้านราย โดยทางกรมสรรพากรเชิญชวนให้ยื่นแบบทางอินเตอร์เน็ตเพราะจะได้คืนภาษีไวกว่าการยื่นเป็นเอกสาร
"การขอคืนภาษีในปีนี้ ในแง่ของจำนวนรายมากขึ้นกว่าปีที่ผ่านมา แต่ในแง่ของจำนวนเงินน้อยกว่าปีที่ผ่านมา โดยการเก็บภาษีบุคคลของกรมสรรพากรในปีนี้เพิ่มขึ้นกว่าปีที่ผ่านมา ส่วนหนึ่งประชนได้ปรับเงินเดือนเพิ่มขึ้น" นายประสงค์ กล่าว
นายประสงค์ กล่าวว่า กรมสรรพากรจะเชิญผู้ประกอบการโรงเรียกวดวิชามาให้ความรู้การเสียภาษีนิติบุคคลให้ถูกต้อง เพราะมีการแก้กฎหมายให้ต้องเสียภาษี เนื่องจากเป็นการประกอบการธุรกิจทั่วไป  แต่ไม่ต้องเสียภาษีมูลค่าเพิ่ม (แวต) เพราะการศึกษาได้รับการยกเว้น ซึ่งการเก็บภาษีโรงเรียนกวดวิชาได้เงินภาษีไม่มาก เพียงไม่กี่ร้อยล้านบาทเท่านั้น
ทั้งนี้ จากการทำวิจัยของศูนย์วิจัยกสิกรไทย พบว่า มีโรงเรียนกวดวิชา 1,700 แห่ง อยู่ในต่างจังหวัด 700 แห่ง ในกรุงเทพ 1,000 แห่ง มีผู้เรียน 5 แสนราย มีมูลค่าทางธุรกิจปีละ 8,500 ล้านบาท